hotchpotch/miracl-hf-unified huggingface dataset:
Kevin Rahm
Kevin Rahm (s. 7. tammikuuta 1971) on yhdysvaltalainen näyttelijä, joka tunnetaan rooleistaan Kyle McCartyna CBS:n televisiosarjassa "Amyn lailla" ja Lee McDermottina sarjassa "Täydelliset naiset".
Rahm syntyi Mineral Wellsissa, Texasissa mormoniperheeseen. Rahm on tehnyt lähetystyötä muun muassa Ranskassa, Sveitsissä ja Intian valtameren saarilla (Mauritius ja Réunion) vuosina 1990–1992. Palattuaan Yhdysvaltoihin Rahm opiskeli lakia Brighamin yliopistossa ennen kuin vaihto opintonsa draamaan. Vuonna 1994 Rahm sai parhaan college-näyttelijän "Irene Ryan" -palkinnon ja vuonna 1996 keskeytti yliopisto-opintonsa voidakseen keskittyä näyttelijänuraansa Hollywoodissa.
Rahm esitti Nicole de Boerin hahmo veljeä Norco Tigania ohjelman "" jaksossa ”Prodigal Daughter”. Hän on myös esittänyt 'meedio'-potilasta "Greyn anatomian" ensimmäisellä kaudella.
Syyskuussa 2006 Rahm sai roolin CSI:n seitsemännen kauden kaksiosaiseen avausjaksoon. 21. lokakuuta 2007 Rahm teki ensimmäisen esiintymisensä uutena Wisteria Lanen asukkaana, Lee McDermottina ABC:n draamasarjassa "Täydelliset naiset". Rahmin esittämä hahmo Lee on homo ja hänellä on aviomies Bob Hunter (Tuc Watkins).
Rahm on myös vieraillut suositun komediasarjan "Frendit" kahdeksannen kauden jaksossa ”The One with Rachels Date”, jossa hän näytteli Monican kokkia, Timiä. Hänet nähdään myös draamasarjan "Ilman johtolankaa" jaksossa 701, jossa hänen esittämä henkilöhahmo, Ryan Mitchell, on kadonnut.
HMAS Stuart (D00)
HMAS Stuart (viirinumerot G46, F20, D00 ja I00) oli Australian laivaston hävittäjä toisessa maailmansodassa. Alus oli alun perin Britannian kuninkaallisen laivaston Scott-luokan laivueenjohtaja "HMS Stuart", joka siirrettiin 11. lokakuuta 1933 Australian laivastolle.
Alus tilattiin huhtikuussa 1917 Hawthorn Leslie and Companyltä Wallsendistä osana vuosien 1916–1917 laivasto-ohjelmaa. Aluksen köli laskettiin 18. lokakuuta, ja se laskettiin vesille 22. elokuuta 1918. Alus valmistui vielä saman vuoden lopulla 1. joulukuuta.
"HMS Stuartin" valmistuttua 22. elokuuta 1918 se palveli pääosan ajasta Välimeren laivaston 2. hävittäjälaivueessa. Alus poistettiin palveluksesta toukokuussa 1933.
Australian hallitus päätti korvata laivastollaan olleet viisi S-luokan hävittäjää ("HMAS Stalwart", "HMAS Success", "HMAS Swordsman", "HMAS Tasmania" ja "HMAS Tattoo") ja laivueenjohtaja "HMAS Anzacin" lainaamalla Britanniasta uudempia aluksia. Amiraliteetti päätti luovuttaa V-luokan alukset "HMS Vampiren" ja "HMS Vendettan" sekä W-luokan alukset "HMS Voyagerin" ja "HMS Waterhenin". Lisäksi luovutettiin laivueenjohtajaksi Scott-luokan laivueenjohtaja "HMS Stuart".
Luovutettavat alukset poistettiin 11. lokakuuta 1933 Portsmouthissa kuninkaallisen laivaston palveluksesta, ja ne otettiin samana päivänä palvelukseen Australian laivastoon. Alukset lähtivät 17. lokakuuta Chathamista "HMAS Stuartin" johdolla. Alukset matkasivat Suezin kanavan ja Singaporen kautta Sydneyyn, jonne ne saapuivat 21. joulukuuta.
"HMAS Stuart" palveli Australian asemalla, kunnes se poistettiin palveluksesta 1. kesäkuuta 1938 Sydneyssä. Alus palasi palvelukseen Münchenin kriisin ajaksi 29. syyskuuta – 30. marraskuuta, minkä jälkeen se palasi reserviin. Se palasi palvelukseen 1. syyskuuta 1939 toisen maailmansodan sytyttyä komentajanaan H.M.L. Waller.
Aluksen sodan ajan sijoituspaikaksi määrättiin elokuussa Singapore yhdessä Kiinan asemalta siirrettävien alusten kanssa. Se aloitti syyskuussa valmistautumisen sodan ajan tehtäviin. Alus oli sodan alun sukellusveneidentorjuntatehtävissä tukikohtanaan Sydney yhdessä "HMAS Waterhenin" ja "HMAS Vendettan" kanssa vuorotellen. Alus siirtyi 14. lokakuuta Singaporeen yhdessä "HMAS Waterhenin" ja "HMAS Vendettan" kanssa matkaten Darwinin ja Lombokinsalmen kautta, missä se kohtasi Fremantlesta lähteneet "HMAS Vampiren" ja "HMAS Voyagerin". Alukset joutuivat palaamaan seuraavana päivänä myrskyn vuoksi Brisbaneen. Ne jatkoitvat matkaansa 16. lokakuuta käyden pari päivää myöhemmin tankkaamassa Townsvillessä. Osasto ilmoittautui 22. lokakuuta Darwinissa, ja ne saapuivat 29. lokakuuta Singaporeen.
"HMAS Stuart" määrättiin marraskuussa Välimeren laivastoon. Alus lähti 13. marraskuuta Singaporesta muiden Australian laivaston hävittäjien kanssa. Alus saapui 18. marraskuuta Colomboon "HMAS Waterhenin" kanssa, ja alukset jatkoivat 25. marraskuuta matkaansa Madagaskarille liittyäkseen risteilijä "HMS Gloucesteriin" ja Ranskan laivaston sluuppi "Rigault de Genouillyyn". Alus saapui 10. joulukuuta Adeniin ja 17. marraskuuta Maltalle aloittaen laivuepalveluksen.
Tuc Watkins
Charles Curtis ”Tuc” Watkins III (s. 2. syyskuuta 1966 Kansas City, Kansas, Yhdysvallat) on yhdysvaltalainen näyttelijä.
Watkinsin isä on myyjä ja äiti on valokuvaaja. Watkins kävi koulua Indianan yliopistossa.
Watkins aloitti uransa vierailemalla useissa eri televisiosarjoissa, mukaan lukien "Sisters" (3 jaksoa vuosina 1991–1992), "Baywatch" (1 jakso vuonna 1992) ja "Melrose Place" (1 jakso vuonna 1993). Watkins esitti huijaria nimeltä David Vickers ABC:n saippuasarjassa "One Life to Live" vuosina 1994–1996, jonka jälkeen hän liittyi televisiosarjan "General Hospital" näyttelijäkokoonpanoon tri Pierce Dormanina vuosiksi 1996–1997. Watkins alkoi näytellä Malcolm Laffleyta Showtimen sarjassa "Beggars and Choosers" koko sarjan kaksivuotisena aikana (1999–2001). Vuonna 1999 Watkins teki elokuvadebyyttinsä elokuvassa "Muumio" ja vieraili myöhemmin sarjoissa kuten "NYPD Blue" (2000), "Mullan alla" (2002) ja CSI (2002). Vuosien 2001 ja 2002 vierailuiden jälkeen Watkins liittyi sarjan "One Life to Live" kokoaikaiseksi vuosiksi 2003-2006 ja palasi sarjaan vierailevana tähtenä vuosina 2007, 2008 ja 2009. "Soap Opera Digest" nimesi Watkinsin kaikkein viihdyttävimmäksi miesnäyttelijäksi vuonna 2008.
21. lokakuuta 2007 Watkins esiintyi ensimmäisen kerran ABC:n primetime-sarjassa "Täydelliset naiset", jossa hän esittää Bob Hunteria, Wisteria Lanen naapuruston uutta asukasta. 4. marraskuuta 2007 Watkins vieraili televisiosarjassa "Todistettavasti syyllinen".
Mari Ahokoivu
Mari Ahokoivu (s. 1984 Kaustinen) on oululainen sarjakuvataiteilija, graafikko ja Suomen sarjakuvaseuran julkaiseman "Sarjainfo"-lehden entinen päätoimittaja. Ahokoivu on julkaissut verkossa sarjakuvia otsikolla "J'ai le réveil difficile" vuodesta 2003. Hän on julkaissut omakustanteita ja pienlehtiä sekä kirjamittaiset albumit "Sarjakuvantekijän opas" (BTJ, 2007) ja "Löydä minut tästä kaupungista" (Asema, 2009).
Oulun sarjakuvaseura palkitsi Ahokoivun Skrew you -tunnustuksella 2014.
Egean yliopisto
Egean yliopisto () on yliopisto, joka toimii kuudella eri Egeanmeren saarella Kreikassa. Se on perustettu vuonna 1984.
Yliopiston keskuspaikka on Mytilínissä Lesboksen saarella. Lisäksi yliopistolla on yksikkö Chíoksen pääkaupungissa Chíoksessa, Sýroksen Ermoúpolissa, Sámoksen Karlóvasissa, Límnoksen Mýrinassa sekä Ródoksen pääkaupungissa Ródoksessa.
Yliopistossa on viisi tiedekuntaa ja yhteensä 16 laitosta. Niissä on yhteensä 15 477 opiskelijaa (vuonna 2014). Henkilökunnan määrä on 684.
Yliopiston tiedekunnat ja niiden laitokset ovat:
Neil Paterson
Neil Paterson (31. joulukuuta 1915 Greenock, Skotlanti – 19. huhtikuuta 1995 Crieff, Skotlanti) oli brittiläinen kirjailija, käsikirjoittaja ja jalkapalloilija. Jalkapalloilijana hän pelasi muun muassa Dundee Unitedissa, ollen joukkueen kapteeni kaudella 1936–1937. Hän kuitenkin jätti jalkapallon pian tämän jälkeen, pyrkimyksenään tulla urheilutoimittajaksi.
Urheilutoimittajan ura keskeytyi toiseen maailmansotaan, jonka Paterson palveli pääasiassa miinanraivaajilla. Sodan jälkeen hän kirjoitti novelleja, joita käännettiin useille kielille. Vuonna 1948 Paterson julkaisi kirjan "The China Run", jonka W. Somerset Maugham valitsi The New York Timesissa vuoden kirjaksi.
Paterson kirjoitti vielä muun muassa romaanit "Thy Daughter" (1950) ja "Man on the Tightrope " (1953) sekä novellikokoelman "And Delilah" (1951) ennen keskittymistään elokuvakäsikirjoituksiin. Parhaan sovitetun käsikirjoituksen Oscar-palkinnon hän sai vuoden 1959 elokuvasta "Tilaa huipulla".
Lyndsy Fonseca
Lyndsy Marie Fonseca (s. 7. tammikuuta 1987) on yhdysvaltalainen näyttelijä, joka tunnetaan parhaiten rooleistaan televisiosarjoissa "Tunteita ja tuoksuja", "Täydelliset naiset", "Ensisilmäyksellä" ja "Nikita".
Fonseca syntyi Oaklandissa, Kaliforniassa ja varttui Alamedassa sekä Moragassa.
Moragassa Fonseca kiinnitti erään managerin/agentin huomion. Hän muutti Los Angelesiin vain 13-vuotiaana ja sai vuoden kuluttua roolin Colleen Carltonina "Tunteissa ja tuoksuissa". Hän sai rooliin kolmen vuoden sopimuksen, jonka myötä Fonsecan koko perhe muutti Los Angelesiin. Fonseca kävi kotikoulua seitsemännestä luokasta lähtien ja valmistui vuonna 2005.
Vuonna 2001 Fonseca sai roolin Colleen Carltonina CBS:n daytime-draamassa "Tunteita ja tuoksuja".
Fonseca sai myös sivuosan Ted Mosbyn tyttärenä sarjassa "Ensisilmäyksellä" ja Donnana HBO:n sarjassa "Big Love".
Syksyllä 2007 Fonseca liittyi ABC:n draamasarjan "Täydelliset naiset" näyttelijäkokoonpanoon Katherine Mayfairin (Dana Delany) tyttärenä.
Vuonna 2008 Fonseca oli yhdessä muiden "Täydellisten naisten" näyttelijöiden kanssa ehdokkaana Screen Actors Guildin palkintogaalassa parhaasta näyttelijäkokoonpanosta komediasarjassa.
Fonseca asuu tällä hetkellä Los Angelesissa isäpuolensa Reidin, äitinsä Liman ja siskonsa Hannahin kanssa. Fonseca on läheinen näyttelijäystävänsä Christel Khalilin kanssa.
Ligue Professionnelle 1 -kausi 2002–2003
Ligue Professionnelle 1 -kausi 2002–2003 oli Tunisian jalkapallon pääsarjan 48. kausi, joka päättyi Espérancen historian 18 mestaruuteen. Se oli joukkueen kuudes peräkkäinen mestaruus. Liigassa toiseksi tullut ES Sahel jäi Esperancesta 19 pisteen päähän. Maalikuninkuuden voitti Stade Tunisienin Mohamed Selliti 12 maalilla.
Kīlauean majakka
Kīlauean majakka on Havaijilla, Kauain saaren pohjoisimmassa kohdassa sijaitseva vuonna 1913 rakennettu majakka. Pearl Harboriin kohdistuneen hyökkäyksen jälkeen majakka oli pimennettynä koko toisen maailmansodan ajan. Majakan automatisoinnin yhteydessä 1970-luvun puolivälissä alkuperäinen Fresnel-linssi vaurioitui korjauskelvottomaksi ja majakan viereen pystytettiin vuonna 1976 kolme metriä korkean pylvään päähän moderni pyörivä loisto.
Alexander Roslin
Alexander Roslin (15. heinäkuuta 1718 Malmö – 5. heinäkuuta 1793 Pariisi) oli ruotsalainen muotokuvamaalari, joka työskenteli vuodesta 1752 pääasiassa Pariisissa Ranskassa, missä hän omaksui hienostuneen rokokoo-tyylin. Erityisesti hänen maalauksiensa tekstiilien käsittelyä on kutsuttu loisteliaaksi.. Roslin oli ajan aristokratian ja sivistyneistön suosiossa, ja hän maalasi muun muassa Ruotsin kuninkaan Kustaa III:n, Venäjän keisarinnan Katariina Suuren ja Carl von Linnén muotokuvat. Hänet kutsuttiin vuonna 1767 Ranskan akatemian jäseneksi. Hänen töitään on nähtävissä Tukholman Kansallismuseossa. Kolme Roslinin teosta kuuluu Suomen Kansallisgallerian kokoelmiin.
DJK Würzburg
DJK Würzburg e.V. on würzburgilainen urheiluseura, joka tunnetaan parhaiten koripallojaostostaan. Seuran tunnetuin urheilija on Dirk Nowitzki.
Seura perustettiin vuonna 1920 Würzburgissa. Natsi-aikana seuran toiminta kiellettiin, mutta vuoden 1948 jälkeen seuran toiminta jatkui taas. Seuran suurinta kasvuaikaa oli 1960–luku, jolloin siitä kehittyi Saksan suurin DJK-urheiluliittoon kuulunut seura. DJK Würzburgin yleisurheilujaosto saavutti myös paljon kansallista menestystä. 1990–luvulla seuran nais- ja miesjoukkueet nousivat koripallon pääsarjaan. Miesten joukkue pelasi Basketball-Bundesligassa kauteen 2004–2005 saakka, jolloin se putosi talousvaikeuksien rasittamana pääsarjasta.
Mr. Cheeks
Mr. Cheeks on yhdysvaltalainen rap-artisti, joka tunnetaan parhaiten The Lost Boyz -ryhmän jäsenenä ja sooloartistina.
Luettelo 20th Century Foxin elokuvista
Tämä on luettelo 20th Century Foxin tuottamista elokuvista. 20th Century Fox syntyi 1935, kun "Fox Film Corporation" (perustettu 1915) ja "Twentieth Century Pictures" (perustettu 1932) fuusoituivat.
Listassa on merkitty sulkuihin vuosiluvun ja muiden täsmennystietojen lisäksi myös vaihtoehtoinen suomenkielinen nimi, sillä jotkut elokuvat on teatterilevityksen jälkeen nimetty uudestaan esimerkiksi televisio- tai videolevitystä varten.
Asteriskillä (*) merkityt elokuvat ovat public domainissa.
Panu Raatikainen
Panu Raatikainen (s. 1964 Kajaani) on suomalainen filosofi. Hän on filosofian apulaisprofessori Tampereen yliopistossa ja teoreettisen filosofian dosentti Helsingin yliopistossa. Hän on toiminut muun muassa Suomen Akatemian ja Helsingin yliopiston tutkijakollegiumin tutkijana sekä vierailevana tutkijana Lontoon, New Yorkin ja St. Andrewsin yliopistoissa. Raatikainen on tutkinut muun muassa logiikkaa, matematiikan filosofiaa, kielifilosofiaa, mielen filosofiaa, tieteenfilosofiaa, metafysiikkaa, filosofisia totuusteorioita ja 1900-luvun filosofian historiaa.
Raatikainen on Vasemmistoliiton jäsen.
Jörg Bergmeister
Jörg Bergmeister (s. 13. helmikuuta 1976 Leverkusen, Länsi-Saksa) on saksalainen autourheilija. Hän voitti Le Mansin 24 tunnin ajossa GT-luokan vuonna 2004.
Bergmeister ajoi saksalaisessa Formula König -sarjassa 1992 ja 1993 ja voitti toisena vuotenaan sarjan mestaruuden. 1994 hän kilpaili Saksan Formula Renault -sarjassa ja vuotta myöhemmin Saksan Formula Opelissa. Kauden 1996 hän ajoi Saksan Porsche Carrera Cupissa Porschen urheiluautoa, mutta ajoi seuraavana vuonna taas Formula Opelia, tällä kertaa Europpan sarjaa. 1998–2001 hän ajoi Porschella Carrera Cupissa ja Porsche Supercupissa ja voitti Carrera Cupin mestaruuden vuonna 2000 ja Supercupin 2001.
Le Mansin 24 tunnin ajoon Bergmeister on osallistunut joka vuosi vuodesta 2002 lähtien. Hän on joka kerta ajanut GT-autoa. Hän oli vuonna 2004 GT-luokan ykkönen ja on ollut vuosina 2002 ja 2005 luokkansa toinen. Bergmeister alkoi ajaa vuonna 2002 GT-autolla myös American Le Mans Seriesissa ja vei sarjassa luokkansa mestaruuden kausilla 2005, 2006, 2008 ja 2009. Hän ajoi samalla myös Rolex Sports Car Series -sarjassa GT- ja Daytona Prototype -autoilla. Vuonna 2006 hän oli Daytona Prototype -luokan mestari – siis samana vuonna kuin hän voitti ALMS-luokkamestaruuden. Vuonna 2009 Bergmeister oli mukana voittamassa Daytonan 24 tunnin ajoa GT-luokassa.
Bergmeister on naimisissa ja hänellä on yksi lapsi. Hän harrastaa muun muassa lumilautailua.
Lars Johan Hierta
Lars Johan Hierta (22. tammikuuta 1801 - 20. marraskuuta 1872) oli ruotsalainen sanomalehden julkaisija, yhteiskuntakriitikko, liikemies ja poliitikko. Hänet tunnetaan parhaiten "Aftonbladet"-lehden perustajana.
Hierta syntyi aatelisperheeseen Uppsalassa, Ruotsissa, Carl Didrik Hiertan ja Hedvig Johanna Schméerin pojaksi. Hän sai peruskoulutuksensa yksityiskoulussa ja aloitti opintonsa Uppsalan yliopistossa vuonna 1814, missä hän saavutti filosofian tohtorin arvon ja lakitutkinnon vuonna 1821. Samana vuonna hän sai töitä harjoittelijana, muttei saanut palkkaa.
Hierta alkoi kirjoittaa "Conservationsbladetia" vuonna 1823. Hän kirjoitti myös lehtiin "Argus" vuosina 1824-1826 ja satunnaisesti "Stockholmsposten" -lehteen vuosina 1826-1828. Hän kirjoitti ensin humoristina, mutta siirtyi myöhemmin kirjoittamaan uutisia.
Vuonna 1829 Hierta perusti kustantamon "Hiertas bokförlag".
NHL 2004
NHL 2004 on vuonna 2003 julkaistu NHL-aiheinen urheilupeli, joka kuuluu "NHL"-pelisarjaan. Pelin kehitti EA Black Box ja julkaisi EA Sports. Uutena ominaisuutena pelissä esiteltiin kolme eurooppalaista liigaa: Suomen SM-liigan, Ruotsin Elitserienin ja Saksan DEL:n. Urapelitila uudistettiin Dynasty Modeksi.
Kansikuvan pelaajina ovat Dany Heatley ja Joe Sakic. Alun perin Heatleyn piti olla ainoa kansikuvapelaaja, mutta koska hän ajoi vuonna 2003 kolarin, joka tappoi joukkuekaveri Dan Snyderin, EA Sports päätti imagosyistä vaihtaa Sakicin kanteen tulevia painoksia varten.
Animaatioita parannettiin huomattavasti. Kun joukkue voittaa Stanley Cupin, näytetään joukkueen animoitua juhlintaa, jossa pelaajat juhlivat ja kantavat Stanley Cup -pokaalia ympäri kenttää ja lopulta asettuvat joukkuekuvaan. Turnauksessa kuulee myös voittajamaan kansallislaulun ennen joukkuekuvaa.
"NHL 2004:ssä" oli myös mahdollista valita, tappeleeko vai ei riidan puhjetessa. Lisäksi myös maalivahdit saattoivat hermostua tappelemaan. Myös grafiikkaa oli parannettu.
Peli sisältää kaikkien muiden NHL-joukkuiden kotiareenat paitsi Boston Bruinsin ja Buffalo Sabresin.
NHL 2004 (PC-versio) on EA:n 2000-luvun vanhoista vuosikerroista ainoa, joka elää edelleen ja voi hyvin, ainakin mitä tulee käyttäjien edelleen tekemiin grafiikka-, AI- ja käyttöliittymäpäivityksiin. FHR:llä (Finnish Hockey Revolution) ja NHL04 Rebuiltilla on erittäin aktiivinen käyttäjäkunta. Erikoinen piirre 2004:n käyttöliittymässä (interface) on se, että käyttäjät itse ovat kirjoittaneet sen käytännössä uudestaan. Tämä on mahdollista siksi, että käyttöliittymän koodi rakentuu Internet Explorerin ympärille ja on helposti muokattavassa Javascript/HTML muodossa. Käyttöliittymä ja statistiikkapuoli on nykyisin laaja ja visuaalisesti vaikuttava, toisin kuin sarjan myöhemmissä versioissa. PC-version AI (tekoäly) on aina saanut paljon kehuja pelisarjan veteraanipelaajilta, mikä myös selittää pelin huomattavan pitkään jatkuneen kulttisuosion. NHL 2004:n tuotantotiimi koostui osin samoista henkilöistä, jotka myöhemmin kehittivät 2k-sarjaa.
Artemidoros Daldislainen
Artemidoros Daldislainen (tai Efesoslainen; ) (noin 135 – noin 200) oli antiikin kreikkalainen unienselittäjä ja ennustaja. Hänet tunnetaan erityisesti unientulkinnan oppaasta "Suuri unikirja".
Artemidoros oli kotoisin Vähän-Aasian Efesoksesta, mutta häntä kutsuttiin yleensä poikkeuksellisesti äitinsä kotikaupungin Lyydian Daldiksen mukaan "Daldislaiseksi", jotta hänet voitiin erottaa maantieteilijä Artemidoros Efesoslaisesta. Artemidoros suosi myös itse nimitystä "Daldislainen", mahdollisesti siksi, että Daldiksen Apollon Mysteksen kultti antoi hänelle erityisen valtuuden kirjoittaa unista.
Artemidoros voidaan ajoittaa hänen teoksessaan mainitsemiensa henkilöiden avulla. Näitä ovat Cassius Maximus eli mahdollisesti Maksimos Tyroslainen, Aristeides eli mahdollisesti Aelius Aristides, sekä jo ennen Artemidorosta itseään kuolleet Plutarkhos ja Fronto. Hän on ollut Maksimosta ehkä noin 10 vuotta nuorempi, eli syntynyt noin vuonna 135. "Suuren unikirjan" viimeinen luku on kirjoitettu ehkä noin vuonna 190. Koska Artemidoros ei saanut koskaan Rooman kansalaisuutta, hän on ilmeisesti kuollut ennen vuonna 212 annettua Caracallan ediktiä.
Artemidoros eli Roomassa Antoninus Piuksen ja Marcus Aureliuksen aikana. Hän toimi unien tulkitsijana ja unista ennustajana, toisin sanoen oneiromantian harjoittajana, sekä myös lääkärinä.
Artemidoros tunnetaan viisi kirjaa käsittävästä teoksesta "Oneirokritika" (), joka on suomennettu nimellä "Suuri unikirja". Artemidoroksen itsensä mukaan hän keräsi aineiston kirjaansa pitkillä matkoilla Kreikassa, Italiassa ja Aasiassa, seuraamalla sekä arvostettuja että halveksittuja unista ennustajia ja kuuntelemalla vanhoja tarinoita unista ja niiden toteutumisesta. Toinen merkittävä lähde olivat Artemidoroksen edeltäjien, joista hän mainitsee nimeltä kuusitoista, teokset. Artemidoros sanoo hankkineensa itselleen ja lukeneensa ”kunnianhimoisesti joka ainoan unikirjan”. Vaikka kyseessä onkin ajalle ominainen tyyliseikka, on joka tapauksessa selvää, että hän nojasi rikkaaseen kirjalliseen perinteeseen, joka on muutoin kadonnut.
"Sudan" mukaan Artemidoros kirjoitti myös teokset "Oiōnoskopika" (), joka käsitteli lintuenteitä, ja "Kheiroskopika" (), joka käsitteli kädestä ennustamista. Kumpikaan niistä ei ole säilynyt, ja tietoon on myös suhtauduttu varauksella; "Suuressa unikirjassa" Artemidoros suhtautuu vihamielisesti kädestä ennustamiseen. Toisaalta hän viittaa kirjoihin, jotka on kirjoittanut ”muista aiheista”.
Artemidoroksen oma menetelmä perustuu pohjimmiltaan analogioihin: hänen mukaansa unista ennustaminen on samankaltaisuuden vertailua. Kreikkalaisesta oneiromantiasta tuli kuitenkin muiden ennustamisen lajien, kuten astrologian ja taivaanmerkeistä tai heilureista ennustamisen, tavoin hyvin monimutkaista, koska kukin uni saatettiin tulkita monella tavalla riippuen unen näkijän iästä, sukupuolesta ja asemasta. Joissakin tapauksissa puolestaan unien hienonhienot yksityiskohdat ovat hyvin merkityksellisiä.
Kiiminkijoen koulu
Kiiminkijoen koulu sijaitsee Kiimingin kaupunginosassa Oulussa Kiiminkijoen rannalla.
Koulurakennus on rakennettu vuonna 1959 ja laajennettu 1984. Koulussa opiskelee hieman alle viisisataa oppilasta esiasteesta 5. luokkaan. Osa viidensistä luokista on sijoitettuna koulun läheisyydessä oleviin tiloihin.
Koulussa toimii myös aamu- ja iltapäivähoito 1–2. luokkalaisille. Tämä toiminta on suosittua ja sitä ohjaa osa koulunkäyntiavustajista, joiden työaika on jaettu sekä luokka- että aamupäivä/iltapäivätyöskentelyyn.
Kamenka (Penzan alue)
Kamenka () on kaupunki Penzan alueella Venäjällä. Se sijaitsee Okan vesistöön kuuluvan Atmis-joen varrella 75 kilometriä Penzasta länteen. Kaupunki on Kamenkan piirin keskus. Sen kautta kulkee Penzan ja Rjažskin välinen rautatie (Belinskajan asema). Asukkaita on 39 000 henkeä (vuonna 2009).
Paikkakunta on syntynyt 1700-luvulla. Toisen maailmansodan aikana sinne rakennettiin maatalouskoneita valmistava tehdas. Vuonna 1951 Kamenkasta tuli kaupunki. Nykyään siellä on konepaja sekä elintarvike- ja rakennustarviketeollisuutta.
Guitar Slingers
Guitar Slingers on 1990-luvun alussa perustettu suomalainen aikuisrock-yhtye. Yhtye oli aktiivisimmillaan vuosina 1994–1999, jolloin se julkaisi viisi albumia. Guitar Slingersin menestyneimpiä single-julkaisuja ovat "Baby It's Alright" ja "This Is Forever". Guitar Slingers aktivoitui uudelleen kokoelmalevyn myötä ja keikkaili ympäri Suomea esiintyen muun muassa Meat Loafin lämmittelijänä Helsingissä elokuussa 2008.
Primark
Primark on irlantilainen vaatekauppaketju, jolla on myymälöitä Irlannin lisäksi myös Britanniassa, Saksassa, Espanjassa, Alankomaissa, Portugalissa ja Belgiassa. Ketjuun kuuluu yhteensä 196 myymälää. Yhtiön pääkonttori sijaitsee Dublinissa. Primark on brittiläisen Associated British Foodsin tytäryhtiö. Yhtiön liikevaihto oli vuonna 2008 1,9 miljardia puntaa, ja sillä oli työntekijöitä noin 27 500.
Kuznetsk
Kuznetsk () on kaupunki Penzan alueella Venäjällä. Se sijaitsee Suran sivujoen Trujevin varrella 121 kilometriä Penzasta itään. Kaupunki on Kuznetskin piirin keskus, mutta ei itse kuulu sen yhteyteen, vaan muodostaa erillisen kaupunkipiirikunnan. Kuznetskin kautta kulkee Penzan ja Syzranin välinen rautatie. Asukkaita on 87 700 henkeä (vuonna 2009).
Paikkakunta tunnettiin 1600-luvun lopulta lähtien nimellä "Trujevo-Naryškino". Vuonna 1780 siitä tuli Kuznetskin kaupunki ja Saratovin lääniin kuuluneen kihlakunnan keskus. Kaupunki oli tunnettu sepistään, joista se on saanut nimensä (ven. "kuznets" ’seppä’). Nykyään Kuznetskissa on mm. kone- ja laiteteollisuutta, huonekalutehdas, jalkinetehdas, ompelimo sekä elintarvike- ja rakennustarviketeollisuutta.
Viirupääkottarainen
Viirupääkottarainen ("Spodiopsar cineraceus", synonyymi "Sturnus cineraceus") on itäaasialainen varpuslintu. Sen elinympäristö ulottuu Venäjän kaakkoisosista ja Taka-Baikaliasta Mongoliaan, Pohjois- ja Luoteis-Kiinaan, Sahalinille, Korean niemimaalle, Japaniin ja Kuriileille. Laji on muuttolintu, ja ainakin osa kannasta talvehtii Etelä-Kiinassa.
Viirupääkottarainen oli tavattu vuoteen 2010 mennessä kerran myös Suomessa: huhtikuussa 1990 Kokkolan Hopeakivenlahdella. Tämä yksilö on kuitenkin tulkittu tarhakarkulaiseksi. Lajia ei ole tavattu luonnonvaraisena muuallakaan Euroopassa, mutta sitä on paikoitellen myytävänä häkkilinnuksi.
Lajin holotyypin kuvaili Coenraad Jacob Temminck Japanista 1835.
Naamiokottarainen
Naamiokottarainen ("Acridotheres burmannicus"), myös "Sturnus burmannicus", on kaakkoisaasialainen varpuslintu. Sen elinympäristö ulottuu Myanmarista Etelä-Kiinaan ja Indokiinaan. Siitä tunnetaan kaksi alalajia. Lajin holotyypin kuvaili Thomas C. Jerdon Burman Thayetmyosta 1862.
Andamaanienkottarainen
Andamaanienkottarainen ("Sturnia erythropygia"), myös "Sturnus erythropygius", on aasialainen varpuslintu. Sen elinympäristö käsittää Andamaanit ja kaksi Nikobaareihin kuuluvaa saarta, Car Nicobarin ja Katchallin. Siitä tunnetaan kolme alalajia. Lajin holotyypin kuvaili Edward Blyth Nikobaareilta 1846.
José Maria Sanchez-Silva
José María Sánchez-Silva (11. marraskuuta 1911 Madrid – 15. tammikuuta 2002) oli espanjalainen lastenkirjailija ja lehtitoimittaja. Hän on saanut H. C. Andersenin palkinnon vuonna 1968. Hänen kirjoittamia romaaneja ovat muun muassa "Marcelino Pan y Vino" (1952), josta Ladislao Vajda ohjasi Cannesin elokuvajuhlilla palkitun samannimisen elokuvan, ja "Adiós, Josefina" (1962, suomennettu nimellä "Poika ja Valas", WSOY).
Bramiinikottarainen
Bramiinikottarainen ("Sturnia pagodarum"), myös "Sturnus pagodarum", on aasialainen varpuslintu. Sen elinympäristö käsittää Intian niemimaan, Länsi-Nepalin, Itä-Afganistanin ja Pakistanin etelä- ja itäosia. Lajin holotyypin kuvaili Johann Friedrich Gmelin Malabarista ja Coromandelista Intian eteläosasta 1789.
Hannu Leidén
Hannu Leidén on Havana Black -yhtyeen laulaja ja lauluntekijä. Hän on myös osakkaana Suomenlinnassa toimivassa SeaWolf Studiossa ja tuottaa muiden yhtyeiden levyjä.
Kyllä sitä ny ollaan niin neekeriä, että
Kyllä sitä ny ollaan niin neekeriä, että on Mikko Alatalon esittämä vuonna 1980 julkaistu musiikkikappale. Kappaleen ovat säveltäneet ja sanoittaneet Mikko Alatalo ja Harri Rinne. Kappale julkaistiin albumilla livealbumilla "Elävänä Pispalassa (ja vähän muuallakin)", sekä erillisenä singlenä kappaleen "Parempaa hyvää ja pahempaa pahaa" kanssa.
Kappale alkujaan tehtiin satiiriksi suomalaisten rotuennakkoluuloista, mutta kappale nousi itseään vastaan, kun eräs afrikkalainen opiskelija kertoi Alatalolle pihan lasten kiusaavan häntä laulun sanoin.
Alatalo kertoi vuonna 2002 empineensä kappaleen uudelleenlevytystä, koska neekeri-sanaa ei nykyään saisi enää sanoa. Samana vuonna julkaistiin elektronisella teknomusiikilla sovitettu versio. Kappale julkaistiin samana vuonna ilmestyneellä kokoelma-albumilla "Kyllä sitä ny ollaan niin Alataloa – Moukarirallit". Uudelleenlevytetyssä versiossa esiintyvät myös Juice Leskinen ja Kikka.
Vuonna 2006 Alatalo totesi, ettei enää haluaisi esittää kappaletta, kuin korkeintaan nostalgisista syistä ja silloinkin vain ”edellyttäen, etteivät toivojat ole uusnatseja”.
Kappaleen ensimmäisessä säkeistössä kaksi ugandalaista tummaihoista miestä kulkee Savossa linja-autolla. He kohtaavat savolaismiehen, joka tiedustelee mistä miehet ovat kotoisin. Miehet vain hymyilevät ja heiluttelevat silmiä, eivätkä ymmärrä miehen puhetta. Savolaismies korottaa ääntä ja kysyy uudestaan, mutta miehet eivät edelleenkään vastaa. Loppujen lopuksi hän suuttuu ja toteaa "Kylläpä sitä ny ollaan niin neekeriä".
Toisessa säkeistössä tummaihoinen mies saapuu alahärmäläiseen baariin, jossa pyytää kupin kahvia ("kohvii") (en:coffee, muistuttaa sanaa Koff). Baaritiskillä oleva "peroksidiblondi" toteaa, että "kaljaa ei saa, kuin ruoan kanssa". Tummaihoinen naurahtaa ja hymyilee, mutta ei ymmärrä neidin puhetta. Neiti korottaa ääntä ja sanoo asian uudelleen, mutta tummaihoinen ei edelleenkään ymmärrä hänen puhettaan. Loppujen lopuksi tarjoilija suuttuu ja toteaa "Kyllä sitä ny ollaan niin neekeriä". Myöhemmin tummaihoinen saa kahvinsa, mutta on siihen tukehtumassa, kun kuulee baarin jukeboxista Timo Kojon (uudelleenlevytyksessä Sami Saaren) laulavan. Tähän hän itse toteaa suomen kielellä "Kylläpä sitä ny ollaan niin neekeriä".
Mika Kivelä
Mika Kivelä (s. 28. tammikuuta 1971 Turku) on suomalainen kirjailija.
Kivelä on julkaissut useita runoteoksia ja yhden romaanin. Hän on myös esiintynyt lukuisissa kirjallisuus- ja runoustapahtumissa. Runoilija Kalevi Seilonen valitsi Kivelän runon "Hiukset sekaisin" julkaistavaksi Nuori Voima-lehden numerossa 2/1991. Runo ilmestyi myös Kivelän esikoiskokoelmassa "Revittyjä sivuja" vuonna 1996.
Vuonna 2006 Kivelä julkaisi 1996-2006 valittujen runojen kokoelman "Nyrkit puhuvat" ja esiintyi Yle TV1n Runoraati-ohjelmassa. Mika Kivelä hyväksyttiin Suomen Kirjailijaliiton jäseneksi vuonna 2004.
Hänen runojaan on myös käännetty italiaksi suomalaista nykyrunoutta esittelevässä antologiassa "Il limite della neve. La nuova poesia finlandese", kääntäjä Antonio Parente (Mimesis Edizioni, 2011). Vuonna 2015 ilmestyneen Kivelän runokokoelman "Räkäkännirakkautta" (MKK 2015) esipuheen on kirjoittanut Tapani Kinnunen. "Räkäkännirakkautta" voitti "Image"-lehden ja Books On Demand Finlandin järjestämän Indie Book Awards 2015 -kilpailun.
Vuonna 2016 ilmestyi Kivelän esikoisromaani Elukkavaunu joensuulaisen Kirjokansi kustantamon julkaisemana.
RunokokoelmatRomaaniAntologiaCD
Harmaasiipikottarainen
Harmaasiipikottarainen ("Sturnia malabarica"), myös "Sturnus malabaricus", on aasialainen varpuslintu. Sen elinympäristö käsittää Intian, Myanmarin, Thaimaan, Indokiinan ja Etelä-Kiinan. Siitä tunnetaan kolme alalajia. Lajin holotyypin kuvaili Johann Friedrich Gmelin Malabarrannikolta Intiasta 1789.
Crete Senesi
Crete Senesi on Sienan eteläpuolella, Toscanassa, oleva geologinen alue, jossa on eriskummallisia kraatterimaisia maanvyörymiä ja paljaita rinteitä. Maisemaa leimaavat somerikot ja kivivyöryt. Vaaleilla savikentillä kasvaa ohuita sypressejä.
Crete Senesin ydinosassa ovat Buonconventon pieni alankokaupunki, Monte Oliveton luostari ja Ascianon kylä. Seudulla on paljon patikointipolkuja ja päällystämättömiä niin sanottuja valkoisia teitä, "strade bianche", jotka hohtavat kesällä valkoisina. Seudulla on myös pieni San Giovanni d’Asson kylä, missä on 1000-luvulla rakennettu romaaninen San Pietron kirkko. Kylästä pääsee kävellen Monte Olivetolle saakka.
Muista seudun kylistä voidaan mainita Monteroni d’Arbia ja Rapolano Terme.
Hà Nam
Hà Nam on maakunta Vietnamissa Punaisenjoen suistossa eli Đồng Bằng Sông Hồngin alueella. Sen pääkaupunki on Phủ Lý. Vuonna 2009 maakunnassa oli 785 057 asukasta. Sen pinta-ala on 859,7 km².
Hà Namin pääasiallinen etninen ryhmä ovat varsinaiset vietnamilaiset.
Hải Dương (maakunta)
Hải Dương on maakunta Vietnamissa Punaisenjoen suistossa eli Đồng Bằng Sông Hồngin alueella. Sen pääkaupunki on Hải Dương. Vuonna 2009 maakunnassa oli 1 703 492 asukasta. Sen pinta-ala on 1 652,8 km².
Hải Dươngin pääasialliset etniset ryhmät ovat varsinaiset vietnamilaiset, hoat, tàyt ja san diut. Maakunnassa viljellään hedelmäpuita, kuten litsejä.
Carlos González (baseballpelaaja)
Carlos Gonzalez (s. 17. lokakuuta 1985, Maracaibo, Venezuela) on venezuelalainen baseballammattilainen. Hän pelaa nykyisin MLB:ssä Colorado Rockiesissa. Carlos teki MLB-debyyttinsä vuonna 2008 Oakland Athleticsissa ja siirtyi seuraavalla kaudella Colorado Rockiesiin. Hän on tehnyt MLB:ssä yhteensä 94 juoksua.
Valtakunnallinen painijapatsas
Valtakunnallinen painijapatsas on suomalaisen painiurheilun kunniaksi pystytetty patsas Seinäjoen Nurmossa. Sen on veistänyt Elis Räsänen vuonna 1984 poikansa Heikin avustuksella. Patsas on 250 senttimetriä korkea. Se sijaitsee Valkiavuoren mäellä Nurmoo-talon eli entisen Nurmon kunnantalon vieressä. Se nousi entisen maineikkaan painikämpän Jymylän paikalle. Patsaan paljastustilaisuudessa 25. elokuuta 1984 patsaan paljasti nurmolainen painin olympiavoittaja Jouko Salomäki. Kunniavartiostossa olivat Nurmon Jymyn puheenjohtajinakin toimineet painiveteraanit Erkki Penttilä ja Tauno Jaskari. Paini ja pesäpallo olivat Nurmon kunnan tunnusmerkkejä ja siksi ei olekaan ihme, että painijapatsas nousi juuri Nurmoon. Patsas kertoo muun muassa sen, että Nurmo on mitaleilla mitattuna painissa eniten olympiamenestystä saavuttanut Suomen paikkakunta. Vuonna 2008 painijapatsaalle tuli kameravalvonta.
V16-moottori
V16 tarkoittaa polttomoottoria, jonka 16 sylinteriä on sijoitettu siten, että rakenne on kampiakselin pituusakselin suuntaisesti tarkasteltuna V-kirjaimen muotoinen. V16-moottori on luonnostaan värinätön, joten se ei tarvitse tasapainoakseleita.
Moottoreita käytetään muun muassa louhosautoissa, junien voimakoneena, suurimmissa (noin 200 tonnin) pyöräkuormaajissa ja kohtuullisen kokoisissa laivoissa. V16-moottoreiden iskutilavuus vaihtelee noin 10 ja 80 litran välillä. Tehoalue on noin 1 000–15 000 hevosvoimaa riippuen viritysasteesta ja iskutilavuudesta sekä käytettävästä polttoaineesta.
Blue Steel
Blue Steel voi tarkoittaa seuraavia:
Hưng Yên (maakunta)
Hưng Yên on maakunta Vietnamissa Punaisenjoen suistossa eli Đồng Bằng Sông Hồngin alueella. Sen pääkaupunki on Hưng Yên. Vuonna 2009 maakunnassa oli 1 128 702 asukasta. Sen pinta-ala on 923,5 km².
Hưng Yênin pääasialliset etniset ryhmät ovat varsinaiset vietnamilaiset, hoat, tàyt ja san diut. Maakunnassa viljellään hedelmäpuita, kuten longania ja litsejä.
Vieremän Koitto
Vieremän Koitto on Vieremän kunnassa Pohjois-Savossa toimiva urheiluseura. Seuran lajivalikoimaan kuuluvat muun muassa hiihto ja yleisurheilu.
Vieremän Koitolla on toimitilanaan vanha suojeluskuntatalo Rientola, jota laajennettiin 1960-luvulla rakentamalla lisäsiiveksi lentopallokentän kokoinen sali näyttämöineen.
Merkittävimpiä vuosittaisia tapahtumia ovat Olli Remeksen muistohiihdot helmikuun lopulla ja Kohiseva Kokka -soututapahtuma kesän alussa.
Menestyneimpiä urheilijoita on nuorten hiihdon maailmanmestari Kerttu Niskanen. Koiton joukkue Emmi Nissinen, Jonna Säisä ja Kerttu Niskanen on voittanut eri sarjoissa useita hiihdon Suomen viestimestaruuksia. Vuonna 2013 Koitto voitti viestinhiihdon suomenmestaruuden joukkueella Marjaana Pitkänen, Eveliina Randelin ja Kerttu Niskanen.
Norman Z. McLeod
Norman Z. McLeod (20. syyskuuta 1898 Grayling, Michigan – 27. tammikuuta 1964 Hollywood, Kalifornia) oli yhdysvaltalainen elokuvaohjaaja ja käsikirjoittaja. Hän aloitti uransa elokuvissa teini-ikäisenä animaattorina ja lyhytkomedioiden käsikirjoittajana.
McLeod palveli ensimmäisessä maailmansodassa hävittäjälentäjänä, ja oli vuonna 1927 apulaisohjaajana elokuvassa "Siivet". Hän on ohjannut muun muassa elokuvat "Neljä nolattua neroa" (1931), "Hevosen sulat" (1932) ja "Valkonaama" (1951). Käsikirjoittajana McLeod oli muun muassa elokuvassa "Papan poika seikkailemassa" (1931).
McLeod on saanut tähden Hollywood Walk of Famelle.
Áo dài
Áo dài on perinteinen vietnamilainen pitkä asu, joka muodostuu mekosta ja housuista. Naiset käyttävät sitä arkivaatteenaan, miehet nykyisin enää juhlatilaisuuksissa kuten häissä ja hautajaisissa.
Varhaisimmat versiot Áo dàista on kuvattu 1700-luvulta. Nykymuotonsa se sai 1930-luvulla.
Áo dài tehdään käyttäjälleen mittojen mukaan. Yläsa on vartalonmyötäinen, mekon helma ulottuu housujen päälle mutta siinä on syvään uurrettu halkio. Housunlahkeet ulottuvat kenkiin asti.
Áo dài on ollut aina suositumpi maan etelä- kuin pohjoisosassa. Myös ulkomaille muuttaneet vietnamilaiset ovat ottaneet sen kansallispuvukseen enenevässä määrin.
Kanelikorvakottarainen
Kanelikorvakottarainen ("Agropsar philippensis"), myös "Sturnus philippensis", on itäaasialainen varpuslintu. Sen elinympäristö ulottuu Venäjän Askoldilta ja Sahalinilta Kuriileille ja Japaniin, ei kuitenkaan Japanin eteläisille saarille. Lajin holotyypin kuvaili Johann Reinhold Forster Filippiineiltä 1781.
Stefan Richter
Stefan Richter (s. 1972 Tampere) on suomalainen, Saksassa koulunsa käynyt ravintolakokki. Hän tuli tunnetuksi sijoituttuaan toiseksi Yhdysvaltojen Top Chef -televisio-ohjelmassa sen viidennellä tuotantokaudella 2008–2009. Hän asui ja työskenteli tuolloin Yhdysvalloissa.
Stefan Richter syntyi Tampereella saksalais-tšekkiläisen arkkitehti-isän ja kokkina toimineen suomalaisen äidin perheeseen, joka muutti Saksaan kun poika oli seitsenvuotias. Richter kävi varusmiespalveluksen Suomessa, opiskeli hotelli- ja ravintola-alaa Saksan Immenstadtissa ja Bad Wörishofenissa ja suoritti sitten kondiittoriopintoja Sveitsin Zürichissä. Loppututkinnon hän sai Würzburg-Schweinfurtin ammattikorkeakoulusta. Richter teki töitä Saksassa, Thaimaassa ja Kanadassa kunnes muutti 1998 Yhdysvaltoihin ja pääsi töihin Ritz-Carlton-hotelliin Michiganin Dearbornissa. Sieltä hän siirtyi Las Vegasiin avatun Bellagio Hotelin keittiötiimiin, kunnes ryhtyi ravintolayrittäjäksi Kalifornian Santa Monicassa. Richter omisti siellä Stefan’s European Catering -pitopalvelun ja L.A Farm -nimisen ravintolan syksyyn 2014 saakka. Vuoden 2010 ajan hänellä oli myös ravintola nimeltä Stefan's on Montana, joka suljettiin tammikuussa 2011. Hän laittoi keväällä 2014 talonsa Santa Monicassa myyntiin ja muutti Suomeen. Hänellä oli vuonna 2014 oma tosi-tv-sarja "Richterin asteikko" TV5-kanavalla.
Yhdessä Restamax Oyj:n kanssa Stefan Richter on avannut Stefan’s Steakhouse -nimiset ravintolat 2010-luvulla Tampereelle, Turkuun, Helsinkiin, Jyväskylään, Rukalle ja Hankoon.
Richter osallistui vuonna 2014 Millionaire Matchmaker -tv-ohjelmaan Yhdysvalloissa. Hän on ollut aiemmin naimisissa, mutta eronnut. Hän on asunut avoliitossa Riikka Vikmanin kanssa vuodesta 2015 Suonenjoella, ja heille syntyi vuoden 2016 lokakuussa poikalapsi.
Kauluskottarainen
Kauluskottarainen ("Gracupica nigricollis", myös "Sturnus nigricollis") on kaakkoisaasialainen varpuslintu. Sen elinympäristö ulottuu Myanmarista ja Kiinan etelä- ja lounaisosista Indokiinaan ja Thaimaahan. Laji on siirretty Taiwanille. Sen holotyypin kuvaili Gustaf von Paykull Guangdongista Kiinasta 1801.
Kyläkottarainen
Kyläkottarainen ("Gracupica contra", myös "Sturnus contra") on eteläaasialainen varpuslintu. Sen laaja elinympäristö ulottuu Pakistanin itäosista Intiaan, Etelä-Kiinaan, Indokiinaan sekä Sumatralle, Jaavalle ja Balille. Siitä tunnetaan viisi alalajia. Lajin holotyypin kuvaili Carl von Linné Kalkuttasta 1758.
Richard L. Breen
Richard L. Breen (1918–1967) oli yhdysvaltalainen käsikirjoittaja. Hän aloitti radiokäsikirjoittajana ja oli muun muassa luomassa jännityskuunnelmasarjaa "Pat Novak for Hire" yhdessä Jack Webbin kanssa.
Hän sai Oscar-palkinnon käsikirjoituksestaan vuoden 1953 elokuvaan "Titanic". Oscar-ehdokkaana hän oli elokuvista "Berliinin raunioitten keskellä" (1948) ja "Armoton vihollinen" (1963). Muihin Breenin elokuvakäsikirjoituksiin kuuluu muun muassa "Niagara" (1951).
ICESat
ICESat (Ice, Cloud, and land Elevation Satellite) on NASAn kaukokartoitussatelliitti, joka laukaistiin avaruuteen 12. tammikuuta 2003 Delta II-kantoraketilla. Sen toiminta päättyi helmikuussa 2010. Satelliitti pudotettiin ilmakehään ja se paloi 29. elokuuta 2010.
Satelliitin ainoa mittalaite ol Geoscience Laser Altimeter System (GLAS), avaruudessa toimiva LIDAR. Satelliitti mittasi pääasiassa napa-alueiden pilvisyyttä ja jääpeitteiden paksuutta.
NASA kaavailee jatkomissiota : "ICESat-II". Se laukaistaisiin ehkä jo vuonna 2015. Vuosina 2010–2015 mittauksia ehkä tehdään DC-8-lentokoneesta.
Pasi Kytösaho
Pasi Kytösaho on suomalainen entinen mäkihyppääjä.
Kytösaho hyppäsi maailmancupissa ensi kertaa maaliskuussa 1992. Hän ei vielä saavuttanut pisteitä, ja osallistui seuraavina vuosina pääasiassa Continental Cupin kisoihin. Tammikuussa 1995 hän nousi jälleen takaisin maailmancupia kiertäneeseen ryhmään ja sijoittui parhaimmillaan osakilpailussa toiseksi Salpausselän kisoissa Lahden suurmäessä (1997). Kytösaho päätti hyppyuransa vuonna 1998, minkä jälkeen hän on muun muassa toiminut Paimion Urheilijoiden mäkihyppyvalmentajana.
Pasi Kytösahon poika Niko on myös mäkihyppääjä.
Sukunsa viimeinen
Sukunsa viimeinen on Jamalin niemimaalle neuvostovallan aikaan sijoittuva elokuva. Se perustuu tarinan kertojan Nadezda Pyrirkon lapsuuden kokemuksiin. Elokuva on valmistunut vuonna 2010 ja se ovat ohjanneet Anastasia Lapsui ja Markku Lehmuskallio.
Pieni nenetsityttö Neko (Aleksandra Okotetto) viedään vasten tahtoaan kotikodastaan sisäoppilaitokseen venäläiskylään. Vieraaseen kulttuuriin ja uusiin tapoihin pakotettu Neko kapinoi venäläistämistä vastaan, ja hänestä tulee koulutovereidensa kiusan kohde sekä opettajien silmätikku.
Callitriche pulchra
Callitriche pulchra on vesitähtien sukuun kuuluva monivuotinen kasvi. Kasvia tavataan 100–300 metrin korkeudessa pienissä karstimaan kallioaltaissa, jotka kausittain täyttyvät 25–55 senttimetrin syvyydeltä sadevedellä. Kasvi kukkii maaliskuusta kesäkuuhun.
Kasvia tavataan Euroopassa ainoastaan Kreikkaan kuuluvilla Kárpathoksen, Kásoksen ja Gávdoksen saarilla. Afrikassa kasvia tavataan ainakin Libyassa. "Callitriche pulchra" on suojeltu Kreikassa presidentin asetuksella.
Loaded (yhtye)
Loaded (tunnettu myös nimellä Duff McKagan's Loaded) on yhdysvaltalainen superyhtye, jonka yksi perustajista on entinen Guns N' Roses -basisti Duff McKagan. Loaded perustettiin vuonna 1999 ja se sai suosiota varsinkin Guns N' Roses -faneilta, mutta se jäi tauolle vuonna 2002 Velvet Revolverin perustamisen takia. Velvet Revolverin hajottua vuonna 2008 Loaded palasi esiintymislavoille, ja studioon äänittämään uutta albumia. Yhtye julkaisi ensin Wasted Heart EP:n, joka sisälsi viisi kappaletta. Kesällä 2009 bändi julkaisi "Sick"-albumin. Sen jälkeen bändi on keikkaillut aktivisesti maailmalla, ja enimmäkseen Amerikassa.
Kohtaamisia
Kohtaamisia on Saara Cantellin vuonna 2010 ohjaama draamaelokuva. Elokuva kertoo seitsemän tarinaa seitsemästä naisesta, jotka sivuavat toisiaan.
Elokuva on saanut useita palkintoja, ja se esitettiin kesäkuussa 2010 Shanghain elokuvajuhlilla.Nyt-liitteen viisi kriitikkoa antoivat elokuvalle pistekeskiarvon 3,2/5.
Jenő Fejes
Jenő Fejes () oli unkarilainen insinööri, hitsaustekniikan kehittäjä ja autonsuunnittelija.
Valmistuttuaan teknillisestä oppilaitoksesta vuonna 1896 Fejes sai työpaikan seuraavana vuonna ase- ja koneteollisuuteen keskittyneeltä yritykseltä. Vuodesta 1902 hän työskenteli Ranskan Le Havressa Westinghousella. Fejes suunnitteli yritykselle kilpa-auton, joka voitti vuonna 1907 Coup de la Presse -rallin. Fejes muutti takaisin Unkariin vuonna 1909 saatuaan siirron yrityksen Aradin toimipisteeseen.
Vuonna 1912 Fejes nimitettiin MÁG:n autonvalmistuksen tekniseksi johtajaksi. Mátyásföldin tehtaalla työskennellessään hän tutustui moottorinvalmistukseen liittyviin ongelmiin. Moottoreissa käytetyissä valuosissa oli usein mittavirheitä ja osat olivat tarpeettoman raskaita. Fejes arveli että useat ongelmat voitaisiin ratkaista hyödyntämällä tuohon aikaan nopeasti kehittyneitä hitsaus- ja kylmämuovausmenetelmiä.
Fejes siirtyi vuonna 1917 Ganz-Fiatin lentokonemoottoritehtaalle, jossa vastasi kotimaan markkinoille valmistettavien auto- ja lentokonemoottorien tuotannosta. Vuoden 1921 syyskuussa hän haki patentin uudenlaiselle sylinterinkannen rakenteelle ja vuotta myöhemmin kehittämälleen ajoneuvon rungolle.
Jenő Fejes perusti vuonna 1923 oman yrityksen Budapestiin. "Fejes Lemezmotor- és Gépgyár Rt." alkoi valmistaa Fejes-merkkisiä autoja, joissa valettujen osien käyttö oli korvattu kylmämuovatuilla ja hitsatuilla osilla. Tämän ansiosta autot olivat 30–35 % kevyempiä ja noin 20 % halvempia kuin vastaavat perinteisin menetelmin valmistetut autot.
Fejes neuvotteli alustavasti autojen lisenssivalmistuksesta Isossa-Britanniassa ja perusti sinne yrityksen nimeltä "The Fejes Patents Syndicate Ltd." valvomaan patenttioikeuksiaan. Tämän jälkeen perustettiin "Ascot Motor and Manufacturing Co. Ltd." autojen valmistusta varten. Hanke kuitenkin epäonnistui, sillä Britannian halpojen pikkuautojen markkinoita johtanut Austin pelkäsi asemansa puolesta ja onnistui estämään autojen sarjatuotannon käynnistämisen.
Useat Fejesin keksinnöt olivat edellä aikaansa ja monet niistä otettiin käyttöön vasta 1970-luvulta alkaen.
Fejesin Yhdysvalloissa rekisteröidyt patentit:
Nine (elokuva)
Nine on vuonna 2009 ensi-iltansa saanut Rob Marshallin ohjaama musikaalielokuva. "Nine" perustuu vuoden 1982 samannimiseen musikaaliin, joka puolestaan pohjautui Federico Fellinin osittain omaelämäkerralliseen elokuvaan 8½. Elokuvan ja musikaalin laulut ovat Maury Yestonin käsialaa. Elokuvan pääosissa nähdään Oscar voittajat Daniel Day-Lewis, Marion Cotillard, Nicole Kidman, Judi Dench, Penélope Cruz, Sophia Loren, Oscar-ehdokas sekä Golden Globe voittaja Kate Hudson sekä Grammy voittaja Fergie.
Elokuva sai neljä Oscar-ehdokkuutta: paras naissivuosa (Penélope Cruz), paras lavastus (John Myhre, Gordon Sim), paras puvustus (Colleen Atwood) sekä paras laulu ("Take it all" Sävellys ja sanat Maury Yeston).
Nine kertoo lähemmäs 50-vuotiaasta italialaisesta elokuvaohjaajasta Guido Continista. Meneillään on hänen uuden elokuvansa, "Italian", valmistelu ja kaikki inttävät mieheltä käsikirjoitusta. Tosiasiassa hän ei ole saanut kirjoitettua käsikirjoituksesta vielä sanaakaan. Hänen kaksi edellistä elokuvaansa ovat olleet täysiä floppeja ja nytkin elokuvan teko saa hänet hulluuden partaalle.
Elokuvan lisäksi Guidon omakin elämä on täysin sekaisin. Naisia hänen ympärillään tuntuu olevan aivan liikaa, ja heistä tärkeimmän, hänen kauniin ja rakastavan vaimonsa Luisan, kärsivällisyys alkaa loppua.
Uuden Suomen Mikko Pielan mukaan "Fellinin ihailijalle uutuus on kauhistus: silkkaa eroottista hömppää. Todellinen epätoivo puuttuu ja sen mukana kaikki."
Nyt-liitteen viisi kriitikkoa antoivat elokuvalle pistekeskiarvon 2,8.
West Vancouver
West Vancouver on 42 131 asukkaan (2006) piirikunta Brittiläisessä Kolumbiassa, Kanadassa. Kunta kuuluu Vancouverin metropolialueeseen ja on yksi North Shoren alueen asuinalueista. West Vancouver rajoittuu idässä North Vancouverin kuntaan, etelässä Burrard Inletin vuonoon, lännessä Howe Sound -salmeen ja pohjoisessa sijaitsee Vaalipiiri A. Lähes kokonaan kunnan alueella sijaitseva Cypressin luonnonsuojelualue oli yhtenä kisapaikkana vuoden 2010 talviolympialaisissa.
Kanadan läpi johtava Trans-Canada Highway kulkee kunnan lävitse North Vancouverista Horseshoe Bayssä sijaitsevaan satamaan, josta on autolauttayhteys Vancouverinsaarella sijaitsevaan Nanaimoon.
Alue oli alun perin osa North Vancouverin kuntaa, mutta erosi omaksi piirikunnakseen vuonna 1912.
Alueella on asunut rannikon salisheihin kuuluneita sḵwx̱wú7mesh-intiaaneja arvioiden mukaan 1200-luvulta eaa. saakka. Ensimmäisenä eurooppalaisena alueen läpi purjehti vuonna 1791 espanjalainen tutkimusmatkailija José María Narváez. Hän purjehti Burrard Inletiin ja kartoitti pikaisesti joitakin tärkeimpiä pinnanmuotoja, kunnes jatkoi matkaansa kauemmaksi pohjoiseen. Vuotta myöhemmin brittiläinen George Vancouver kartoitti "HMS Discovery" -laivallaan samoja alueita huomattavasti laajemmin. Monet alueen paikat kantavat edelleen hänen nimeään. Hän käytti kaikkiaan kaksi vuotta Pohjois-Amerikan luoteisrannikon kartoittamiseen Washingtonista aina Alaskaan saakka.
Vuodesta 1869 alkaen metsäteollisuus on ollut tärkeä työllistäjä West Vancouverissa, ja tukkipuuta kuljetettiin runsaasti alueelta North Vancouveriin jalostettavaksi. 1880-luvulla alue oli myös suosittu virkistys- ja lomailualue Vancouverin asukkaille. Kolmas merkittävä työllistäjä alueella oli kalastus ja sen purkitus, joka sai alkunsa 1800- ja 1900-lukujen taitteessa.
West Vancouver irtautui North Vancouverin kunnasta omaksi piirikunnakseen 15. maaliskuuta 1912. Ensimmäiset kunnalisvaalit järjestettiin 6. huhtikuuta 1912.
1930-luvun alussa kuuluisa irlantilainen Guinnessin panimon omistava Guinnessin suku näki alueen tuottavana sijoituskohteena ja hankki omistukseensa 19 km² maa-alueita kunnan alueelta. Kauppaan sisältyi lupaus Guinessin suvulta rakentaa alueelle tiestöä, siltoja, vesijohtoja, vesitorneja, koulu ja golfkenttä. Osittain tämän vuoksi kunta ei velkaantunut 1930-luvun laman aikana, toisin kuin monet muut alueen kunnat.
Baleaarien sosialistien puolue
Baleaarien sosialistien puolue (esp. "Partit dels Socialistes de les Illes Balears-PSOE") on Baleaareilla toimiva PSOE:n alueellinen puolue. Nykyinen puheenjohtaja on Teresa Riera.
Drew Carey
Drew Carey (s. 23. toukokuuta 1958 Cleveland, Ohio) on yhdysvaltalainen näyttelijä ja koomikko. Carey tunnetaan parhaiten pääroolistaan tv-sarjassa "The Drew Carey Show". Parhaillaan hän toimii juontajana "The Price is Right"- visailun Yhdysvaltain versiossa.
Vovinam
Vovinam on alkujaan vietnamilainen kamppailulaji jota harjoitetaan sekä aseilla että ilman aseita, käsillä, kyynärpäillä ja jaloilla lyöden ja potkien. Se perustuu pehmeän ja kovan tasapainoon, ja sen tavoitteena on hyötyä vastustajan reaktion ennustamisesta. Laji on kehitetty Vietnamissa vuonna 1938. Sieltä se on levinnyt Australiaan, Aasiaan, Pohjois- ja Etelä-Amerikkaan sekä moneen Euroopan maahan, mutta Pohjoismaissa ei ole kansallisia lajiliittoja.
Jugnu
Jugnu on intialaisen IIT Kanpur -yliopiston yhdessä Intian avaruustutkimuskeskuksen (ISRO) kanssa rakentama nanosatelliitti, joka laukaistiin 12. lokakuuta 2011. Sen tarkoituksena on tehdä kaukokartoitusmittauksia.
Satelliitissa on muistokapseli, joillaisia on tapana valaa talojen anturoihin. Kapselissa on lista yliopiston prosessoreiden meriiteistä. Satelliitti painaa 3 kg ja sen särmän pituus on 34 cm.